**Csopey László**

*(Ramocsaháza, 1856. október 1-Budapest, 1934. június 23.)*

Görög katolikus néptanító gyermeke volt. Gimnáziumi tanulmányait Munkácson és Sárospatakon végezte. Utána a budapesti egyetemen szerzett matematika-fizika szakos tanári oklevelet. Irodalmi érdeklődéséről tanúskodik azonban, hogy egyetemista korában bölcsészeti előadásokat is hallgatott.

1883 és 1925 között Budapesten, többek között a Berzsenyi Gimnáziumban volt tanár, majd igazgató. 1885-től hosszú időn át szerkesztette a Magyar Ifjúság Lapját, majd a Természettudományi Közlönyt. Állandó munkatársa volt a Nemzet című lapnak, de írásait a Vasárnapi Újság, a Pesti Napló, a Budapesti Szemle és a Fővárosi Lapok is rendszeresen közölte.

Irodalmi munkásságának legjelentékenyebb részét fordításai alkotják. Nagyon sokat fordított oroszból és ruténból. Jelentős szerepe volt a századfordulón az orosz klasszikusok, Gogol, Puskin, Dosztojevszkij, Turgenyev és Tolsztoj magyarországi népszerűsítésében. Rutén-magyar szótárt is szerkesztett, s több rutén nyelvű tankönyvet írt.

Irodalom:

Szinnyei: i. m.: II. 423.

/Katona Béla: Szabolcs-Szatmár-Bereg irodalmi topográfiája, II. Ajaktól Zsurkig Nyíregyháza : Jósa Múz. 1996./